钦定古今图书集成/明伦汇编/家范典/第075卷 > 后汉曹大家女诫 > 《和叔妹》
## 钦定古今图书集成/明伦汇编/家范典/第075卷 > 后汉曹大家女诫 > 《和叔妹》

妇人之得意于夫，舅姑之爱己也；舅姑之爱己，由叔
妹之誉己也。由此言之，我臧否誉毁，一由叔妹，叔妹
之心，复不可失也。皆莫知叔妹之不可失，而不能和
之以求亲，其蔽也哉！自非圣人，鲜能无过。故颜子贵
于能改，仲尼嘉其不贰，而况妇人者也。虽以贤女之
行，聪哲之性，其能备乎？是故室人和则谤掩于内，离
则恶扬。此必然之势也。《易》曰：“二人同心，其利断金。同
心之言，其臭如兰。”此之谓也。夫嫂妹者，体敌而尊，恩
疏而义亲。若淑媛谦顺之人，则能依义以笃好，崇恩
以结援，使徽美显章而瑕过隐塞，舅姑矜善而夫主
嘉美，声誉曜于邑邻，休光延于父母。若夫蠢愚之人，
于嫂则托名以自高，于妹则因宠以骄盈。骄盈既施，
何和之有？恩义既乖，何誉之臻。是以美隐而过宣，姑
忿而夫愠。毁訾布于中外，耻辱集于厥身。进增父母
之羞，退益君子之累。斯乃荣辱之本，而显否之基也。
可不慎哉！然则求叔妹之心，固莫尚于谦顺矣。谦则
德之柄，顺则妇之行。凡斯二者，足以和矣。《诗》云：“在彼
无恶，在此无射。”其斯之谓也。